กรมชลประทาน พร้อมรับมือฝนตกหนักภาคใต้ สร้างความมั่นใจสามารถเข้าไปช่วยเหลือได้ทันท่วงที
นายประพิศ จันทร์มา อธิบดีกรมชลประทาน เปิดเผยว่า ได้สั่งการให้เตรียมความพร้อมรับมือฝนตกหนักช่วง 3–5 ธันวาคมนี้ โดยกำชับให้ทุกหน่วยงานที่เกี่ยวข้องปฏิบัติการตาม 13 มาตรการรับมือฤดูฝนอย่างเคร่งครัด เพื่อลดผลกระทบที่จะเกิดขึ้นกับประชาชนและบริหารจัดการน้ำให้เกิดประสิทธิภาพสูงสุด กรมชลประทาน เตรียมความพร้อมรับมืออุทกภัยภาคใต้ ทั้งหมด 83 จุดเสี่ยง ครอบคลุมพื้นที่ 16 จังหวัด จัดเตรียมเครื่องสูบน้ำบริเวณพื้นที่เสี่ยงเกิดน้ำท่วมเป็นประจำ รวมทั้งสิ้น 350 เครื่อง และเครื่องผลักดันน้ำอีก 440 เครื่อง รวมเครื่องจักร เครื่องมือที่พร้อมสนับสนุนทั้งสิ้น 1,189 หน่วย สามารถดำเนินการได้ทันทีเมื่อเกิดเหตุการณ์ นอกจากนี้ สั่งการให้โครงการชลประทานในพื้นที่ เฝ้าระวัง ติดตามสภาพอากาศและสถานการณ์น้ำท่าอย่างใกล้ชิด บริหารจัดการน้ำให้สอดคล้องกับสถานการณ์อยู่ในเกณฑ์ควบคุม การใช้ระบบชลประทานให้เกิดประโยชน์สูงสุด ในการป้องกันและบรรเทาปัญหาน้ำท่วม รวมทั้งป้องกันความเสียหายที่อาจจะเกิดขึ้นกับชีวิตและทรัพย์สินของประชาชน